DA Den Europæiske Unions Tidende C 155/2

Tilsyn med det udstyr, der overvåger radioaktivitet i det naturlige miljø, i medfør af Euratom-traktatens artikel 35

Praktiske foranstaltninger i forbindelse med tilsynsbesøg i medlemsstaterne

(2006/C 155/02)

1. BAGGRUND

(1) Afsnit II, kapitel 3, Sundhedsbeskyttelse, i Euratom-traktaten vedrører dels fastsættelse af de grundlæggende sikkerhedsnormer for arbejdstageres og offentlighedens sundhedsbeskyttelse (artikel 30-33) og dels specifikt overvågning af radioaktivitetsmængden i miljøet (i atmosfæren, i vand og i jord) som fastsat i artikel 35-38.

(2) Artikel 35 lyder: »Hver medlemsstat opretter de nødvendige anlæg til gennemførelse af en permanent kontrol med radioaktivitetsmængden i atmosfæren, i vand og i jord, samt til gennemførelse af kontrol med overholdelsen af de grundlæggende normer. Kommissionen har adgang til disse kontrolanlæg; den kan føre tilsyn med deres funktion og effektivitet.«

(3) Artikel 36 lyder: »Oplysninger vedrørende de i artikel 35 omhandlede kontrolforanstaltninger meddeles Kommissionen regelmæssigt af de kompetente myndigheder, for at den kan være løbende underrettet om den mængde af radioaktivitet, som befolkningen kan antages at være udsat for.«

(4) I Kommissionens henstilling af 8. juni 2000 om anvendelse af Euratom-traktatens artikel 36 vedrørende overvågning af radioaktivitetsniveauerne i miljøet med henblik på at vurdere bestrålingen af befolkningen som helhed forklares følgende: »For at sikre, at de grundlæggende sikkerhedsnormer overholdes, er det vigtigt, at radioaktivitetsniveauerne foruden i luft, vand og jord også måles i biologiske prøver, navnlig fødevarer, og ...« og »Overvågning af radioaktivitetsniveauer i jord kan ikke danne direkte grundlag for en vurdering af bestrålingen af befolkningen. Bestråling, der skyldes kontaminering af jord, kan vurderes mere direkte på grundlag af .... kontaminering af fødevarer ...«. Kommissionens tilsyn i medfør af artikel 35 omfatter således overvågning af forskellige biota (fødevarer, foder, vegetation).

(5) Tilsyn i medfør af artikel 35 blev indtil den 1. maj 2004 gennemført i alle Den Europæiske Unions medlemsstater. De praktiske ordninger for gennemførelse af tilsyn blev fastlagt ved bilaterale møder med de pågældende myndigheder i medlemsstaterne for at præcisere omfanget, formålet med og gennemførelsen af sådant tilsyn. Der blev efterfølgende fastsat konklusioner i bilaterale protokoller, der gennem de Faste Repræsentanter tilgik de nationale myndigheder og blev godkendt af medlemsstaterne.

(6) Efter udvidelsen af Fællesskabet til 25 medlemsstaterne blev det nødvendigt at fastsætte et fælles grundlag for artikel 35-tilsyn i alle medlemsstater ved hjælp af en meddelelse fra Kommissionen, der om nødvendigt kan suppleres af bilaterale protokoller mellem individuelle medlemsstater og Kommissionens tjenestegrene.

2. ANVENDELSEN AF ARTIKEL 35

(7) Kommissionens tilsyn omfatter udstyr (»anlæg« i traktatens forstand) til miljøovervågning i medlemsstaterne, hvor de indgår i et nationalt netværk (»landsdækkende miljøovervågning«). Sådanne netværk kan være automatiske og/eller laboratoriebaserede og omfatte både rutinemæssige målinger af radioaktivitet i luften, i vand, i jord og forskellige biota, og udstyret til at give varsel eller data i tilfælde af ulykker. Sidstnævnte udstyr indgår, da oplysninger derfra kan medføre beslutning om udvidet prøvetagning og måling.

(8) Kommissionens tilsyn omfatter ligeledes alt udstyr til overvågning af radioaktivitet i miljøet, der er knyttet til bestemte lokaliteter, såvel som flydende eller luftformige udledninger fra anlæg eller i forbindelse med aktiviteter, der kan medføre udledning af radioaktive stoffer til miljøet, som f.eks.: — Anlæg i det nukleare brændselskredsløb (f.eks. brydning, brændstofproduktion, kraftværker, forskningsreaktorer, oparbejdningsanlæg, deponier for radioaktivt affald) — Produktionsanlæg for radioaktive isotoper — Hospitaler, der anvender radioaktive isotoper — Igangværende og tidligere mineaktivitet (ikke nødvendigvis begrænset til uranudvinding) og industrianlæg, hvis udledninger indeholder materialer med forøget indhold af naturlige radionuklider (NORM), hvis de omfattes af nationale bestemmelser i medfør af afsnit VII i de grundlæggende sikkerhedsnormer (Rådets direktiv 96/29/Euratom af 13. maj 1996 om grundlæggende sikkerhedsnormer til beskyttelse af befolkningens og arbejdstagernes sundhed mod de farer, som er forbundet med ioniserende stråling). Kommissionen er af den opfattelse, at miljøet starter der, hvor udledningerne forlader virksomhedens operationelle kontrol, og at artikel 35-tilsyn derfor omfatter udstyret til overvågning af anlægs luftformige og flydende udledninger. Sådant overvågningsudstyr kan være anbragt inden for eller uden for anlægsområdet.

(9) For så vidt angår tilsyn omhandlet under (8), skelnes der ikke mellem overvågningsudstyr, som de nationale myndigheder har opstillet, og det anlæggets driftsleder har installeret i overensstemmelse med lovfæstede krav — begge omfattes af tilsynet. Almindeligvis omfatter tilsynet alt udstyr til overvågning af — luftformige og flydende udledninger af radionuklider til miljøet (»udledningsovervågning«), og — radioaktivitet i miljøet omkring og i anlæg (»stedsspecifik miljøovervågning«).

3. ANVENDELSESOMRÅDET FOR KOMMISSIONENS TILSYN

(10) Hovedformålet med Kommissionens tilsyn er at forvisse sig om, at i) det udstyr, der er installeret til at måle radioaktivitetsmængden i det naturlige miljø og radioaktive udledninger, fungerer og er effektivt, og ii) at miljøovervågningsprogrammet er hensigtsmæssigt. Effektiviteten og hensigtsmæssigheden vurderes i forhold til den overordnede tilgang, der er udarbejdet på nationalt plan til at sikre beskyttelsen af offentligheden i overensstemmelse med de grundlæggende sikkerhedsnormer. Denne tilgang tages i betragtning, men er ikke i sig selv omfattet af tilsynet.

(11) De konklusioner, der drages af tilsynet, omfatter imidlertid ikke nogen vurdering af kilden til eller omfanget af udslippenes miljøvirkninger eller niveauerne af radioaktivitet i miljøet.

(12) Kommissionens rolle har ingen indvirkning på det primære ansvar for at sikre, at de grundlæggende sikkerhedsnormer overholdes, der er de enkelte medlemsstaters ansvar som anført i Euratom-traktatens artikel 33. Medens der opbygges tillid til troværdigheden af oplysninger om miljøovervågning, kan tilsynene føre til harmonisering af metoder til måling af radioaktivitet i miljøet og af radioaktive udslip.

(13) Kommissionens tilsyn skal muliggøre en vurdering af: (a) Driften af miljø- og udledningsovervågningsudstyret, dvs. om det anvendte måleudstyr er installeret og anvendes i overensstemmelse med dets udformning (b) Egnetheden af metoderne til prøvetagning og prøvetilberedning (c) Analysemetodernes egnethed (d) Overensstemmelse med relevante nationale forskrifter, hvad angår prøvetagning og analyse (med hensyn til metoder og procedurer) (e) Effektivitet, defineret som udstyrets effektivitet i den udførte overvågning (følsomhed, detektionsparametre osv.) (f) Forvaltningen af fortegnelser over radioaktivitetsudledninger og af miljøovervågningsresultater (g) Forvaltning af prøvearkiver (hvis relevant) (h) Databehandling og rapporteringsprocedurer (i) Kvalitetskontrolforanstaltninger, bl.a. deltagelse i sammenlignende undersøgelser. Nationale godkendelser vil ikke blive behandlet.

(14) Tilsynet består delvis i at kontrollere, om overvågningsudstyrets faktiske indretning er i overensstemmelse med de oplysninger, der er indgivet i medfør af Euratom-traktatens artikel 36 eller 37. De almindelige oplysninger, der gives i medfør af Euratom-traktatens artikel 37, vil om nødvendigt blive anvendt til at sammenligne det oprindeligt planlagte miljøovervågningsprogram med det i øjeblikket benyttede.

4. VEJLEDENDE PRINCIPPER FOR UDVÆLGELSE AF UDSTYR MED HENBLIK PÅ TILSYN

(15) Der gennemføres som regel tilsyn efter et årsprogram, som Kommissionens tjenestegrene udarbejder. Dette program tager hensyn til almene principper, såsom: passende dækning af alle medlemsstater; alle slags anlæg i hele det nukleare brændselskredsløb; landsdækkende overvågningssystemer, NORM industrier og hospitaler.

(16) Kommissionen vil behandle alle anmodninger om tilsyn fra en tredjepart. I givet fald vil Kommissionens tjenestegrene først drøfte begrundelsen for anmodningen med den pågældende medlemsstats myndigheder, på hvis område der blev anmodet om tilsyn, før der træffes nogen afgørelse om, hvorvidt tilsynet skal foretages.

5. PLANLÆGNING AF BESØG

(17) Et besøg vil normalt vare fem dage baseret på et arbejdsprogram, der fastlægges i nært samarbejde med medlemsstatens kompetente myndigheder. Besøget kan omfatte — miljøovervågningsudstyr (landsdækkende og stedsspecifikt) — overvågningsudstyr for luftformige udledninger — overvågningsudstyr for flydende udledninger — datacentre.

(18) Besøgene anmeldes så vidt muligt mindst to måneder i forvejen, således at de kompetente myndigheder kan træffe de nødvendige foranstaltninger. Når besøgsdatoen er bekræftet, informerer Kommissionens tjenestegrene den kompetente myndighed om sammensætningen af tilsynsholdet, der normalt består af to til fire repræsentanter, eventuelt også af udstationerede nationale eksperter i Kommissionen.

(19) Kommissionens tjenestegrene vil anmode om relevante oplysninger til forberedelse af besøget, såsom rapporter, beskrivelser, skemaer, kort osv., så god tid i forvejen, at den kompetente myndighed kan indsamle de pågældende oplysninger.

(20) Hvis Kommissionens tjenestegrene i forbindelse med et besøg har til hensigt at tage en radioaktivitetskilde (f.eks. til kalibreringsformål) med ind på anlægget, vil de meddele dette skriftligt til medlemsstaten for at muliggøre eventuelle godkendelses- og registreringsprocedurer.

(21) Medlemsstaterne vil træffe alle nødvendige foranstaltninger, for at Kommissionens tilsynshold ledsages af repræsentanter for den kompetente myndighed, og i givet fald også af anlæggets og netværkets operatør.

6. PRAKTISKE FORANSTALTNINGER

(22) Den medlemsstat, hvor tilsynet foretages, træffer alle egnede foranstaltninger til at lette Kommissionens opgaver, som fastsat i Euratom-traktatens artikel 192. Med henblik herpå forventes de nationale myndigheder at samarbejde med tilsynsholdet i alle tilsynets faser.

(23) Alle medlemmer af Kommissionens tilsynshold handler i overensstemmelse med bestemmelserne for sundhedsbeskyttelse på hvert besøgt sted; disse bestemmelser omfatter alle anlægsrelevante regler for hygiejne, strålingsbeskyttelse og sikkerhed. Alle medlemmer af Kommissionens tilsynshold overholder de nødvendige adgangsformaliteter, der gælder for besøgende.

(24) Medlemmerne af Kommissionens tilsynshold kan kommunikere med myndighederne og anlæggets driftspersonale på et sprog, begge parter forstår. Værtslandet vil ikke blive anmodet om at oversætte dokumentationen. Kommissionens tjenestegrene ville derimod sætte stor pris på, at de væsentligste dokumenter stilles til rådighed elektronisk forud for det planlagte besøg, da det vil gøre besøget mere effektivt og lette eventuel oversættelse.

(25) For at kunne udføre opgaven skal Kommissionens tilsynshold gennemgå de dokumenter, der er nødvendige for at vurdere overvågningsudstyrets drift og effektivitet. Med henblik herpå benytter Kommissionens tilsynshold rapporter og fortegnelser med resultaterne fra det pågældende overvågningsudstyr.

(26) Kopier af data og dokumenter, der ikke er offentlig kendte, vil ikke blive fjernet af medlemmerne af Kommissionens tilsynshold, undtagen med de kompetente myndigheders repræsentants udtrykkelige indforståelse.

7. RAPPORTERING

(27) Kommissionens tilsynshold udarbejder en teknisk rapport, der vil indeholde de væsentligste resultater. Inden seks måneder efter besøget eller efter modtagelsen af de supplerende oplysninger, der blev anmodet om under besøget, sendes der en foreløbig udgave af denne tekniske rapport til de kompetente myndigheder i det besøgte land med henblik på kontrol af den faktuelle nøjagtighed. Dette berører ikke Kommissionens udøvelse af sine rettigheder som traktatens vogter i medfør af Euratom-traktatens artikel 141. De kompetente myndigheders bemærkninger til den foreløbige tekniske rapport tages i betragtning ved udarbejdelsen af den endelige udgave af den tekniske rapport. Den tekniske rapport formidles som et bilag til hoveddelen med de væsentligste resultater.

(28) De væsentligste resultater og henstillinger fra kontrollen rapporteres til Kommissionen, der sender et eksemplar til den besøgte medlemsstat. Hvis anmodningen om tilsyn kom fra en tredjepart, sendes der et eksemplar til denne.

(29) Kommissionen offentliggør normalt de væsentligste resultater og den tekniske rapport sammen med de bemærkninger, som medlemsstaten udtrykkeligt har afgivet til dette formål, på Kommissionens netsted; der tages behørigt hensyn til ønsker om hemmeligholdelse, som medlemsstaten har fremsat af ejendomsretlige og kommercielle interesser.

(30) Den besøgte medlemsstat kan offentliggøre de væsentligste resultater og den tekniske rapport i uændret form efter Kommissionens offentliggørelse.

(31) Der udarbejdes med passende mellemrum en generel rapport om Kommissionens tilsynsprogram, der forelægges Europa-Parlamentet og Rådet.

Forklaring til nogle af udtrykkene i denne meddelelse

Kompetent myndighed:

Et nationalt kontrolorgan eller tilsynsmyndighed, der er udpeget eller på anden måde anerkendt til et sådant formål i forbindelse med Euratom-traktatens artikel 35.

Overvågningsudstyr:

Alt (teknisk) udstyr anvendt til prøvetagning, prøvetilberedning eller måling af radioaktivitet eller stråling, herunder målinger i marken og på laboratorium. Overvågningsudstyr kan være led i et automatisk eller manuelt system, og kan vedrøre luftformige eller flydende udledninger og miljømedier.

Anlæg:

Virksomheder, der kan forårsage radioaktive udledninger; de omfatter anlæg med nukleare brændselskredsløb, deponier til slagger fra minedrift og affald, og også lægevidenskabelige, industrielle og forskningsrelaterede virksomheder. Luftformige og flydende udledninger kan forekomme et eller flere steder (skorstene, ledninger, rør).

Nationalt netværk:

Netværk, der drives af eller på vegne af en eller flere nationale kompetente myndigheder. Et sådant netværk består som regel af flere delnet og dækker hele landet.

Netværk:

Automatiseret eller laboratoriebaseret system til overvågning af radioaktivitet i miljøet. Et automatiseret netværk kan måle gamma-dosishastighed, kan tage prøver af jordnær luft og måle aerosolbundet eller luftformig radioaktivitet, eller måle de samlede mængder af, eller nuklidespecifik, radioaktivitet i vandområder. Et laboratoriebaseret netværk kan bestå af forskellige organer, der udtager prøver fra forskellige miljømedier, der derefter analyseres i laboratorier. Almindeligvis lagres, behandles og arkiveres data i et datacenter. (Et netværk, der primært skal måle høje strålingsmængder (til varslings- og forsvarsformål) anses ikke for at være omfattet af artikel 35-tilsyn).

[Anlæg (gælder det engelske ord »plant«):

»Plant« anvendes synonymt for »anlæg« i en specifik sammenhæng (f.eks. oparbejdning).]

Udledningsovervågning:

Tekniske, organisatoriske og proceduremæssige bestemmelser til analyse og vurdering (online eller offline) af luftformige eller flydende udledninger ved det sidste punkt, inden de forlader driftskontrollen. Det tilsvarende udstyr kan være anbragt på anlægsområdet eller uden for dette. På et atomkraftværk vil de f.eks. omfatte alt udstyr til prøvetagning og måling af sådanne udledninger (i ledninger eller i lagertanke), kontrol med udslip (som fra ventiler), laboratorieanalyse af udledningsprøver eller beregning af udledt aktivitet. Det generelle mål er at registrere og vurdere den mængde radioaktivitet, der udledes til miljøet, hvor det kan påvirke miljøet eller — direkte eller indirekte — befolkningen. (Det bør bemærkes, at artikel 35-tilsyn ikke vedrører udledningernes aktivitetsmængder som sådanne, men snarere de anvendte metoder og procedurer til at overvåge dem, og dækker ikke analyser, der er foretaget udelukkende med henblik på kontrol af anlæggets drift.)

Miljøovervågning:

Tekniske, organisatoriske og proceduremæssige bestemmelser til analyse af strålingsniveauet og radioaktivitetsmængderne i miljøet. På nationalt plan opnås dette normalt med et eller flere overvågningsnetværker (automatiske eller laboratoriebaserede); anlægsspecifik miljøovervågning kan anvende automatiserede netværker eller være baseret på en forud fastlagt ordning for prøvetagnings- og prøveanalyseprocedurer. Det generelle mål er at registrere eventuelle virkninger for miljøet (f.eks. hvad angår aktivitetskoncentrationer i forskellige medier) og ændringer i kontaminering i tidens løb, og endelig at skabe et grundlag for skøn over, hvor udsat bl.a. befolkningen er. (Det bør bemærkes, at artikel 35-tilsyn ikke vedrører aktivitetsniveauer i miljøet i sig selv, men snarere de metoder og procedurer, der anvendes til at overvåge dem.)

Datacenter:

Udstyr, der omfatter hardware og software til lagring og kommunikation og passende procedurer til at samle, oplagre og arkivere data fra overvågning. Datapræsentationen kan være i selve datacentret eller i fjerne datapræsentationscentre, såsom nationale eller lokale tilsynsorganer.